Claudiu Zamfir
Gigantul farmaceutic danez Novo Nordisk, cunoscut mai ales pentru medicamentele Wegovy și Ozempic folosite în tratamentul diabetului și obezității, a anunțat miercuri că va investi până la 188 de milioane EUR (1,4 miliarde coroane daneze) în total, în startup-uri care dezvoltă tehnologii cuantice cu aplicabilitate în științele vieții.
Echipa Quantum Investments, constituită de Novo Nordisk Foundation și Novo Holdings (proprietarii companiei pharma), va acorda investiții de capital de risc de tip seed unor startup-uri aflate în stadiu incipient de dezvoltare.
Investitorii se concentrează pe țările nordice, dar au în vedere investiții și în startup-uri din toată lumea.
Novo Nordisk Foundation colabotrează și cu Guvernul de la Copenhaga, oferind granturi unor startup-uri de tehnologii cuantice, în timp ce statul danez a pus la bătaie fonduri de 160 de milioane de euro 1,2 miliarde coroane) pentru finanțarea cercetării în domeniu. Aceasta face ca Danemarca să fie țara cu cele mai mari investiții per capita, în tehnologiile cuantice, potrivit sursei citate.